**Stanovisko RÚVZ so sídlom v Nitre k prerušeniu prezenčného vzdelávania**

**na školách v okresoch Nitra, Šaľa a Zlaté Moravce**

1. **Situácia v školách v okresoch Nitra, Šaľa a Zlaté Moravce od 02.09.2021 do 07.12.2021:**

Regionálny úrad verejného zdravotníctva so sídlom v Nitre (ďalej len RÚVZ v Nitre) od 02.09.2021, t.j. od začiatku aktuálneho školského roka do dnešného dňa, t.j. do 07.12.2021 individuálne zabezpečoval nepretržite 7 dní v týždni opatrenia na predchádzanie vzniku a šírenia ochorení COVID-19 v jednotlivých školách a školských zariadeniach vo svojom územnom obvode – v okresoch Nitra, Šaľa a Zlaté Moravce.

Opatrenia spočívali v prerušovaní prezenčného vzdelávania pre danú triedu a v nariaďovaní karanténnych opatrení pre všetky osoby – pre žiakov z určenej triedy i pre zamestnancov školy, ktorí boli v úzkom kontakte s osobou, u ktorej bolo potvrdené ochorenie COVID-19. Za úzke kontakty boli považovaní spolužiaci v rámci jednej triedy, spoločné kontakty v školskom klube detí, príp. kontakty v rámci mimoškolských aktivít, najmä záujmových krúžkov. Opatrenia boli zabezpečované aj v školských zariadeniach, ktorými sú školské jedálne, školské internáty a pod.

V pôsobnosti RÚVZ v Nitre je 157 materských škôl, 110 základných škôl, 30 gymnázií, stredných odborných škôl a konzervatórií. Ku dňu 07.12.2021 bolo zatvorených: 4 celé MŠ, 17 tried v MŠ, 4 celé ZŠ, 137 tried v ZŠ, 1 celá stredná škola a 82 tried na stredných školách.

Od 02.09.2021 do 07.12.2021 zabezpečil RÚVZ v Nitre v školách v okresoch Nitra, Šaľa a Zlaté Moravce prerušenie prezenčného vyučovania **vo viac ako 988-mich prípadoch potvrdených ochorení COVID-19 u žiakov alebo zamestnancov škôl a školských zariadení.**

V súvislosti s týmito prípadmi boli potvrdené ďalšie stovky prípadov ochorenia COVID-19 u žiakov a zamestnancov škôl, ktorí však ochoreli v domácej izolácii počas nariadenej karantény po ich vyradení z výchovno-vzdelávacieho procesu na základe úzkeho kontaktu s pozitívnym spolužiakom alebo učiteľom v škole. Počet tried, v ktorých bolo prerušené prezenčné vyučovanie bol tiež oveľa vyšší ako 900, nakoľko najmä v prípade potvrdeného ochorenia COVID-19 u pedagogických zamestnancov sa jedným opatrením prerušovalo vyučovanie naraz aj vo viacerých triedach, v ktorých učil daný pedagóg dva dni pred potvrdením svojej pozitivity alebo dva dni pred nástupom prvých príznakov ochorenia COVID-19. Presné čísla momentálne nie je možné vyčísliť, nakoľko by si to vyžadovalo podrobnú štatistickú analýzu všetkých vydaných rozhodnutí a karanténnych opatrení RÚVZ v Nitre v období september až december 2021. Uvedené analýzy budeme spracovávať po skončení tretej vlny pandémie.

Dynamiku šírenia ochorení COVID-19 v školách a v školských zariadeniach potvrdzuje aj nárast potvrdených prípadov u žiakov a zamestnancov v týchto školách v období od 02.09.2021 do 07.12.2021:

* v septembri 2021 vydal RÚVZ v Nitre 131 opatrení v školách,
* v októbri 2021 vydal RÚVZ v Nitre 190 opatrení,
* **v novembri 2021 nastal explozívny nárast** potvrdených prípadov ochorenia COVID-19 u žiakov a zamestnancov škôl, pričom RÚVZ v Nitre **vydal 557 opatrení,**
* v decembri 2021 do 07.12.2021 zatiaľ **110 opatrení**,
* **spolu od 02.09.2021 do 07.12.2021 – 998 opatrení** o zákaze prevádzky a nariadení karanténnych opatrení v školách.

Ďalej RÚVZ v Nitre postupoval do dnešného dňa tak, že odporúčal v niektorých osobitne odôvodnených prípadoch prerušenie prezenčného vzdelávania nielen v jednotlivých triedach, ale v celej škole, a to buď na základe vyššieho počtu potvrdených prípadov ochorenia COVID-19 v danej škole (vznik väčšieho ohniska), alebo v prípade tzv. málo-triednych škôl, v ktorých dochádzalo k vzájomnému úzkemu kontaktu medzi všetkými osobami v danej škole.

Ďalej prerušenie vyučovanie v celej škole nariadil RÚVZ v Nitre aj v prípadoch zvýšenej chorobnosti u žiakov na akútne respiračné ochorenia, najmä na chrípku a chrípke podobné ochorenia v čase po začatí aktuálnej chrípkovej sezóny. Prerušenie školskej dochádzky v čase epidemického výskytu chrípky patrí medzi represívne opatrenia, ktorými sa redukuje ďalšie šírenie tohto vysoko nákazlivého ochorenia v kolektíve a tým sa znižuje chorobnosť na chrípku. RÚVZ v Nitre nariaďoval v takýchto prípadoch preventívne prerušenie prevádzky v uvedenom zariadení pre deti a mládež na max. 7 kalendárnych dní vzhľadom na inkubačný čas ochorenia.

RÚVZ v Nitre pristupoval do dnešného dňa k prerušovaniu vyučovaniu v celej škole **iba výnimočne,** vždy po dôslednom zvážení nielen epidemiologickej situácie v danej škole, ale aj po vyhodnotení aktuálnej epidemiologickej situácie na regionálnej úrovni. V tomto školskom roku bolo z týchto dôvodov doteraz prerušené vyučovanie iba v deviatich školách v okresoch Nitra, Šaľa a Zlaté Moravce na obdobie 7 kalendárnych dní.

Uvedené opatrenia však vzhľadom **na** **neustále sa zhoršujúcu situáciu na regionálnej úrovni už nie sú postačujúce a je potrebné prijať ďalšie opatrenia.**

Informácie o bezpečnom prostredí v školách a o nízkej úrovni pozitivity u žiakov a zamestnancov v školách na základe školských antigénových testov nie sú hodnoverné, ani presné, nakoľko vychádzajú z celkového počtu rozdistribuovaných antigénových testov, ale nie z počtu skutočne vykonaných testov. Na uvedené skutočnosti opakovane upozorňujú riaditelia škôl, ktorí uvádzajú dva problémy. Prvý problém súvisí s tým, že mnohí rodičia si testy pre žiakov síce prevzali, avšak deti pravidelne testuje len minimum z nich, pričom škola môže rodičom pravidelné testovanie žiakov iba odporúčať. Skúsenosť je taká, že rodičia antigénové testy využívajú u žiakov až po vzniku ochorenia a objavení sa príznakov typických pre ochorenie COVID-19. Druhý problém sa týka najmä stredných škôl, na ktorých si antigénové testy prevzala iba tretina rodičov, z čoho vyplýva, že podstatná väčšina stredoškolákov sa zúčastňuje prezenčného vzdelávania, avšak bez pravidelného preventívneho testovania Ag testami.

Rovnako nie sú valídne ani údaje o tom, že celoplošné zatváranie sa dotkne aj škôl, v ktorých nebol potvrdený žiadny prípad ochorenia COVID-19 u žiaka a zamestnanca školy. RÚVZ v Nitre sa stotožňuje s názorom Hlavného hygienika SR, podľa ktorého v súčasnej situácii už neexistujú triedy, ktoré sú bezpečné, a v ktorých nie je problém s nákazou koronavírusom SARS-CoV-2. Naša skúsenosť rovnako potvrdzuje, že v školách vždy začnú **pribúdať ďalšie potvrdené prípady ochorenia COVID-19 po zachytení prvého potvrdeného prípadu**, ktorý spustí intenzívnejšie testovanie žiakov v danej triede a potvrdí existenciu dovtedy nezachyteného a nerozpoznaného ohniska v danej triede a škole. Nebezpečnosť šírenia ochorenia COVID-19 u detí a žiakov v školách však spočíva nielen v ľahkých, príp. bezpríznakových priebehoch ochorenia COVID-19 u detí a mladých ľudí, ale aj v skutočnosti, že k najväčšiemu šíreniu SARS-Cov-2 dochádza ešte pred nástupom akýchkoľvek príznakov ochorenia COVID-19. Preto nie je možné v súčasnej situácii s istotou vyhlásiť o žiadnej škole, ani triede, že je bezpečná, a že sa v nej ochorenie COVID-19 nevyskytuje.

Napriek vyššie uvedeným informáciám sa však vďaka antigénovým testom v školách podarilo vďaka obrovskej snahe riaditeľov škôl a odborných pracovníkov RÚVZ v Nitre veľmi rýchlo a efektívne zabezpečovať proti-epidemické opatrenia po zistení pozitivity na základe domáceho antigénového testu, ktorý bol následne verifikovaný PCR testom v najkratšom možnom čase, aby mohli byť následne nariadené zákaz prevádzky a karanténne opatrenia v danej škole. V uvedenej situácii odbor laboratórnych činnosti RÚVZ v Nitre operatívne zabezpečuje RT PCR diagnostiku u žiakov a zamestnancov škôl, ktorej výsledky sú k dispozícii do niekoľkých hodín od prvotne zachytenej pozitivity u žiaka školy screeningovým Ag testom.

Vďaka tomuto modelu spolupráce medzi školami a RÚVZ v Nitre **boli a sú do dnešného dňa zabezpečované opatrenia v školách spravidla do 24 hodín od prvého záchytu screeningovej pozitivity u dieťaťa alebo zamestnanca školy**, čo bolo z hľadiska infekčnosti delta variantu kľúčové na efektívne vychytávanie ohnísk v školách.

1. **Epidemiologická situácia v Nitrianskom kraji vo výskyte akútnych respiračných ochorení za 48. kalendárny týždeň:**

Z analýzy RÚVZ v Nitre o situácii vo výskyte akútnych respiračných ochorení a chrípky a chrípke podobných ochorení za 48. kalendárny týždeň 2021 v Nitrianskom kraji vyplýva, že spolu bolo hlásených 5084 akútnych respiračných ochorení (chorobnosť 1616,2/100 000 osôb v starostlivosti hlásiacich lekárov). Z toho na chrípku a CHPO bolo hlásených 442 ochorení (chorobnosť 140,5/100 000 osôb v starostlivosti hlásiacich lekárov), čo je 8,7 % z počtu všetkých ARO. Predstavuje to **nárast chorobnosti chrípky a CHPO o 13,3 %** oproti minulému kalendárnemu týždňu. **Najvyššia vekovo špecifická chorobnosť na ARO bola v skupine 0-5 ročných detí** (6248,7/100 000 osôb v starostlivosti hlásiacich lekárov). Priebeh ochorení bol komplikovaný u 120 osôb, čo predstavuje 2,4 % z celkového počtu hlásených ochorení. Z celkového počtu komplikácií bolo 49,2 % sinusitíd (zápalov prínosových dutín), 16,6 % pneumónií (zápalov pľúc) a 34,2 % otitíd (zápalov stredného ucha).

Ďalej z analýzy vekovo-špecifickej chorobnosti na ochorenie COVID-19 v okresoch Nitra, Šaľa a Zlaté Moravce za mesiac november 2021 jednoznačne vyplýva, že **najvyššia chorobnosť podľa vekových skupín bola vo všetkých troch okresoch vo vekových kategóriách detí a mladistvých od 10 do 19 rokov**, teda jednoznačne u žiakov na 2. stupni základných škôl a u stredoškolákov.

**Vekovo špecifická chorobnosť na COVID-19 v okrese Nitra za mesiac november 2021**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Chorobnosť** | **Veková skupina** | | | | | | | | | | | **Spolu** |
| 0 | 1-4 | 5-9 | **10-14** | **15-19** | 20-24 | 25-34 | 35-44 | 45-54 | 55-64 | 65+ |  |
| **Absolútna** | 12 | 93 | 275 | **388** | **273** | 260 | 698 | 943 | 731 | 545 | 401 | **4621** |
| **Relatívna**  **(na 100 000)** | 721,2 | 1345,5 | 3345,9 | **5301,3** | **3895,7** | 3269,6 | 3008,9 | 3508,3 | 3259,2 | 2541,2 | 1402,1 | **2858,1** |
| **Poradie chorobnosti** |  |  |  | **1** | **2** |  |  | 3 |  |  |  |  |

**Vekovo špecifická chorobnosť na COVID-19 v okrese Šaľa za mesiac november 2021**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Chorobnosť** | **Veková skupina** | | | | | | | | | | | **Spolu** |
| 0 | 1-4 | 5-9 | **10-14** | **15-19** | 20-24 | 25-34 | 35-44 | 45-54 | 55-64 | 65+ |  |
| **Absolútna** | 1 | 20 | 71 | **104** | **129** | 79 | 169 | 265 | 229 | 129 | 90 | **1286** |
| **Relatívna**  **(na 100 000** | 211,9 | 1051,5 | 2876,8 | **4178,4** | **5519,9** | 2900,2 | 2393,8 | 3211,7 | 2961,3 | 1768,8 | 1018,2 | **2493,8** |
| **Poradie chorobnosti** |  |  |  | **2** | **1** |  |  | 3 |  |  |  |  |

**Vekovo špecifická chorobnosť na COVID-19 v okrese Zlaté Moravce za mesiac november 2021**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Chorobnosť** | **Veková skupina** | | | | | | | | | | | **Spolu** |
| 0 | 1-4 | 5-9 | **10-14** | **15-19** | 20-24 | 25-34 | 35-44 | 45-54 | 55-64 | 65+ |  |
| **Absolútna** | 0 | 9 | 31 | **71** | **52** | 59 | 136 | 153 | 166 | 108 | 117 | **902** |
| **Relatívna**  **(na 100 000** | - | 578,0 | 1644,6 | **4137,5** | **2993,7** | 2695,3 | 2346,0 | 2441,8 | 2881,4 | 1910,2 | 1552,1 | **2226,5** |
| **Poradie chorobnosti** |  |  |  | **1** | **2** |  |  |  | 3 |  |  |  |

1. **Závery z vybraných zasadnutí Krízového štábu Okresného úradu Nitra – Pandemického strediska zo dní 10.11.2021, 24.11.2021 a 01.12.2021:**

Zasadnutia Krízového štábu Okresného úradu Nitra – Pandemického strediska sa uskutočňujú nepretržite od začiatku pandémie ochorenia COVID-19 v SR a uskutočňovali sa pravidelne každý týždeň počas celého roka 2021. Vybrané závery z Krízových štábov poukazujú na postupne sa zhoršujúcu situáciu v zdravotníckych zariadeniach v Nitrianskom kraji v období posledných týždňov.

**Závery z KŠ zo dňa 10.11.2021:**

Podľa vyjadrenia zástupcov odboru krízového riadenia zdravotníctva FN Nitra (ďalej len SOKRZ FN Nitra) vyplynulo, že v ústavných zdravotníckych zariadeniach v Nitrianskom kraji určených ako subjekty hospodárskej mobilizácie (ďalej len SHM) bolo **ku dňu 10.11.2021** hospitalizovaných **179** COVID-19 **pacientov**, z toho **26 na umelej pľúcnej ventilácii** (ďalej len UPV).

SHM vykonávajú opatrenia stanovené pre 3. vlnu pandémie, pričom vzhľadom k výrazne zhoršujúcej sa situácii **obmedzili ústavné zdravotnícke zariadenia plánované hospitalizácie a plánované operačné výkony** (tzv. biela medicína). V uvedenom období začali nemocnice v Nitrianskom kraji prechádzať na 3. fázu reprofilizácie.

Z pohľadu záchrannej zdravotnej služby – Krajské operačné stredisko v Nitre sa situácia ku dňu 10.11.2021 začala v Nitrianskom kraji výrazne zhoršovať. COVID-19 pacienti boli transportovaní do svojich spádových nemocníc. V danom týždni do 10.11.2021 dosahoval **počet denných výjazdov ZZS 20.**

**Závery z KŠ zo dňa 24.11.2021:**

Podľa vyjadrenia zástupcov SOKRZ FN Nitra vyplynulo, že v ústavných zdravotníckych zariadeniach v Nitrianskom kraji bolo **ku dňu 24.11.2021** hospitalizovaných **271** COVID-19 **pacientov,** z toho **39 na UPV**. Hospitalizovaní pacienti mali väčšinou ťažké nálezy na pľúcach a vyžadovali kyslíkovú terapiu dlhšie obdobie.

Z pohľadu záchrannej zdravotnej služby – Krajské operačné stredisko v Nitre sa situácia ku dňu 24.11.2021 v Nitrianskom kraji výrazne zhoršila. V danom týždni dosahoval počet denných výjazdov ZZS 30.

**Závery z KŠ zo dňa 01.12.2021:**

Podľa vyjadrenia zástupcov SOKRZ FN Nitra vyplynulo, že v ústavných zdravotníckych zariadeniach v Nitrianskom kraji bolo **ku dňu 01.12.2021** hospitalizovaných **321** COVID-19 **pacientov,** z toho **32 na UPV**. Hospitalizovaní pacienti mali väčšinou ťažké nálezy na pľúcach a vyžadovali kyslíkovú terapiu dlhšie obdobie.

Z pohľadu záchrannej zdravotnej služby – Krajské operačné stredisko v Nitre sa situácia ku dňu 01.12.2021 v Nitrianskom kraji opäť výrazne zhoršila. V danom týždni dosahoval počet denných výjazdov ZZS 32.

Komplikuje sa situácia s transportami a manažmentom pacientov záchrannou zdravotnou službou, pričom operátori KOS hľadajú riešenie na umiestňovanie týchto pacientov do nemocníc v rámci kraja, v prípade potreby aj v nemocniciach v rámci iného kraja.

1. **Návrh RÚVZ v Nitre na celoplošné uzatvorenie 2. stupňa základných škôl a na stredných školách:**

Z uvedených údajov o situácii v školách a z aktuálne dostupných dát o epidemiologickej situácii, ako aj o situácii v ústavných zdravotníckych zariadeniach v Nitrianskom kraji vyplýva, že RÚVZ v Nitre od začiatku školského roka až do dnešného dňa, t. j. do 07.12.2021 **vyvíjal maximálne úsilie pre zachovanie prezenčnej výchovy** a vzdelávania všetkých detí a žiakov **na školách** všetkých stupňovv okresoch Nitra, Šaľa a Zlaté Moravce a nariaďoval prerušenie prezenčného vzdelávania **iba v nevyhnutnom rozsahu a na nevyhnutný čas.**

Postupovali sme podľa platných vyhlášok ÚVZ SR, ako aj v súlade s odbornými poznatkami v odbore epidemiológie o rizikách vzniku a šírenia ochorení COVID-19, pričom všetky opatrenia boli nariaďované s cieľom čo najúčinnejšie ochrániť deti, ale aj zamestnancov v školách a so snahou maximálne predchádzať vzniku nových ohnísk v tomto prostredí.

Ako však vyplýva aj z vyššie uvedených údajov **deti a mladí ľudia sú najsilnejším vektorom šírenia nákazy**, prostredníctvom ktorého sa nákaza zanáša do mnohých rodín a ohrozuje najmä starších ľudí žijúcich so školopovinnými deťmi v spoločných domácnostiach. Riziko nákazy ochorením COVID-19 po jej zavlečení do spoločnej domácnosti je veľmi vysoké a ohrozuje najmä rodičov a starých rodičov týchto žiakov a študentov, u ktorých častokrát toto ochorenie končí hospitalizáciou, v najhorších prípadoch úmrtím.

Aktuálna **epidemiologická situácia a situácia v lôžkových zdravotníckych zariadeniach je kritická** nielen na území SR, ale rovnako na lokálnej úrovni - vo všetkých regiónoch SR. Výsledok opatrení týkajúcich sa obmedzenia slobody pohybu a pobytu občanov SR a centrálne prijatých celoplošných opatrení formou tzv. lockdownu zatiaľ nepriniesol požadovaný efekt v podobe radikálneho zníženia počtu nových prípadov ochorení COVID-19, práve naopak denné počty nových prípadov naďalej dramaticky stúpajú a boli zaznamenané nové smutné rekordy v počte novoinfikovaných. Stúpajúci počet nových prípadov zároveň znamená, že v najbližších týždňoch je nereálne očakávať, že dôjde k zlepšeniu situácie v nemocniciach. Práve naopak počas najbližších týždňov bude pravdepodobne naďalej dochádzať k zhoršovaniu situácie v ústavných zdravotníckych zariadeniach a počet hospitalizovaných pacientov s rozvinutých ochorením COVID-19 bude stúpať. Už dnes sú však zdravotnícke zariadenia v našom regióne extrémne vyťažené.

Vzhľadom na uvedené je **potrebné urýchlene navrhnúť a prijať ďalšie opatrenia**, ktorými sa pokúsime zvrátiť epidemiologickú situáciu v našom regióne, a ktorá zároveň pomôže odľahčiť situáciu v nemocniciach v Nitrianskom kraji. RÚVZ v Nitre navrhuje iba **krátkodobé prerušenie prezenčného vzdelávania** žiakov a študentov **v presne vymedzenom období od 09.12.2021 do 17.12.2021**. Bezprostredne po ňom začínajú v školách zimné prázdniny, ktoré budú trvať do 09.01.2022. Navrhovaným krátkodobým prerušením prezenčného vzdelávania v spojení so zimnými prázdninami zásadným spôsobom znížime mobilitu na úrovni regiónu a riziko ohniskového šírenia ochorení v kolektívnych zariadeniach, ktoré by zásadne mohlo zlepšiť epidemiologickú situáciu v regióne.

Uvedený návrh bol konzultovaný s mnohými riaditeľmi škôl a školských zariadení, ktorí mu vyjadrili plnú podporu a súhlasné stanovisko. Po skúsenostiach z aktuálnej vlny sú pripravení na posledných pár dní pred začiatkom zimných prázdnin operatívne prejsť na dištančné vzdelávanie žiakov na 2. stupni základných škôl a na stredných školách.

Hlavnou náplňou, ale aj poslaním RÚVZ v Nitre **je chrániť predovšetkým verejné zdravie obyvateľov regiónu**, ktorý je v jeho územnej pôsobnosti. Pokiaľ to bolo v silách odborných pracovníkov RÚVZ v Nitre, zabezpečovali sme proti-epidemické opatrenia v školách najmenej bolestivým spôsobom tak, aby deti mohli chodiť do škôl, plnohodnotne sa vzdelávať a zároveň dobiehať stratený čas so svojimi spolužiakmi a kamarátmi, o ktorý ich pripravili predchádzajúce dve vlny pandémie. Aj vďaka nadľudskému úsiliu, každodennej neúnavnej práci mnohých odborných pracovníkov RÚVZ v Nitre a vnímaniu dôležitosti vzdelávania detí v školách sa nám spolu s riaditeľmi škôl a školských zariadení podarilo udržať prezenčné vzdelávanie pre väčšinu detí a žiakov takmer tri a pol mesiaca od začiatku školského roka.

RÚVZ v Nitre zodpovedne vníma právo na vzdelanie každého jedného dieťaťa. Pokiaľ sa však na misku váh postaví právo na vzdelania oproti právu na život a zdravie, tak život a zdravie sú v tejto chvíli to najdôležitejšie, čo musíme chrániť.

Z vyššie uvedených údajov vyplýva, že RÚVZ v Nitre dôkladne zvážil všetky aktuálne dostupné dáta, informácie, skúsenosti a poznatky z tretej vlny pandémie ochorení COVID-19 v SR, ktoré nadobudli odborní pracovníci počas epidemiologického vyšetrovania tisícok potvrdených prípadov ochorenia COVID-19, ďalej vyhodnotil všetky v tejto chvíli vedecky známe poznatky o spôsobe vzniku a šírenia ochorenia COVID-19 v školách a v školských zariadeniach a napokon zvážil pomer rizika a zisku navrhovaného opatrenia pre ochranu verejného zdravia obyvateľov vo svojej územnej pôsobnosti (tzv. Risk Assesment – Cost versus Benefit).

Na základe toho RÚVZ v Nitre navrhuje na rokovaní **Bezpečnostnej rady** **Nitrianskeho kraja dňa 07.12.2021 celoplošné uzatvorenie škôl** a krátkodobé preventívne prerušenie prezenčného vzdelávania u žiakov 2. stupňa základných škôl a na stredných školách a prerušenie výchovy a vzdelávania vo vybraných školských zariadeniach v okresoch Nitra, Šaľa a Zlaté Moravce v období **od 09.12.2021 do 17.12.2021.**

Naďalej však zostane v prevádzke 157 predškolských zaradení a 110 základných škôl pre 1. stupeň detí, čo predstavuje takmer 20 000 detí a žiakov. Dištančne sa zostanú vzdelávať žiaci na 2. stupni 110-tich základných škôl a na 30 stredných školách, čo predstavuje takmer 21 000 žiakov a študentov.

RÚVZ so sídlom v Nitre **vyzýva všetkých obyvateľov nášho regiónu na očkovanie proti ochoreniu COVID-19**, aby sme spoločne pomohli nášmu ťažko skúšanému zdravotníctvu a ochránili zdravie a životy mnohých ľudí - tých s ochorením COVID-19 i ostatných, ktorých liečba na iné závažné ochorenia v súčasnej situácii nie je možná.

Očkovanie je jediným riešením na ukončenie súčasnej situácie, ktorá zasiahla do života každého jedného z nás a zároveň jediným nástrojom na ochranu nášho života a zdravia, rovnako na ochranu života a zdravia našich blízkych.

**Ak sa nechceme očkovať kvôli sebe, urobme tak kvôli našim deťom**, ktoré sú našou budúcnosťou, ktoré trpia z nás všetkých najviac, a ktoré sú a budú vystavené najťažším dopadom pandémie ochorenia COVID-19.